
Hvordan kan vår bevissthet, menneskets aller nyeste frembringelse, som har utviklet seg med syvmilsskritt, klare å gjenoppta kontakten med det aller eldste, det ubevisste, som er blitt hengende etter? Det aller eldste er vårt instinktgrunnlag. Overser man instinktene, vil de falle en i ryggen (…).

Fra Drømmetydninger (Jung, 2007, s. 167)

Forord

Da jeg for veldig mange år siden for første gang leste en bok av C.G. Jung, ble en ukjen t verden åpnet for meg. Det jeg leste, ga gjenklang i mitt indre og førte til et dypt ønske om å fordype meg i hans psykologi. Noen år senere ble det mulig for meg å studere ved C.G. Jung-instituttet i Sveits. Der ble jeg kjent med hans teori gjennom den personlige erfaringen som en analyse er, og gjennom teoretiske studier og klinisk arbeid. Noe av det som kom til å stå mest sentralt for meg når det gjaldt Jungs syn på mennesket, var kreativiteten, slik den kommer til uttrykk i spontane indre bilder, i fantasier og i drømmer. Både i min egen prosess og i arbeidet med andre mennesker opplevde jeg derigjennom en kilde som kunne bidra til å endre fastlåste tankemønstre i og holdninger til livet. Ved å dvele ved disse bildene ble også følelsene tydelige. Både vonde og gode følelser, angst og håp, fortvilelse og lyspunkter, sorg og glede fikk plass i livet. Det var nøkkelen til et friere liv.

Etter å ha arbeidet mange år som psykoterapeut og drevet mye foredrags- og kursvirksomhet vokste det frem et ønske om å formidle noe til andre i skriftlig form. Det finnes riktignok mye litteratur om Jungs psykologi, ved siden av hans eget verk, men enhver innfallsvinkel til stoffet vil være forskjellig, slik at ulike aspekter ved teorien kommer i fokus. Mitt utgangspunkt er konkrete erfaringer, som jeg så knytter til teorien. Jeg har ønsket å fortelle noe om hvordan de forskjellige fenomener oppleves og uttrykkes, og hvordan vi kan forstå dem ut fra Jungs psykologi. Derfor har jeg med mange kliniske eksempler og mange folkeeventyr, som jeg ser på som gode symbolfortellinger om stagnasjon i livet, en mulig vei ut av det fastlåste og utviklingen mot å bli den man har potensial i seg til å bli med en kontinuerlig dialog med det ubevisste.

Da jeg begynte som student ved Jung-instituttet i Zürich i 1981, hadde jeg en drøm der jeg kom inn i et slags tempel som på en eller annen måte var knyttet til Jung. Rommet jeg var i, var fylt av lys og var preget av en oppløftet atmosfære, noe hellig. Jeg var fylt av ærefrykt og forundring over å være der. Plutselig skifter scenen, og jeg befinner meg i et stummende mørkt rom og våkner med angst. Det var drømmen. Den fortalte meg at jeg ikke kunne fylles av lys uten først å konfronteres med mitt eget mørke, følelser jeg hadde skjøvet vekk, og reaksjonsmønstre som styrte meg ubevisst. Den prosessen startet i Zürich, men har fortsatt hele livet. Og jeg er uendelig takknemlig for at jeg fikk den muligheten til å kjenne livet. Jeg er også svært takknemlig for å ha fått praktisere som psykoterapeut og derigjennom fått følge mange mennesker på deres ferd i krevende indre landskap og frem til opplevelsen av å bruke sitt indre kompass til å finne veien videre selv. Det er en stor rikdom i mitt liv.

Klienter og andre som har latt meg få del i deres livshistorier og gitt meg tillatelse til å bruke materialet i denne boken, har gjort denne innfallsvinkelen mulig. Min takk rettes derfor i første rekke til dem.

Jeg vil gjerne nevne de gode hjelperne jeg hadde da jeg skrev den først utgaven av denne boken, i 1997: min niese dr. Sigrid Gjøtterud, mine nordiske kolleger Anne Halveg, Yvonne Kronberg og Kirsten Rasmussen fra Danmark samt Lars Ehnberg fra Finland og dessuten mine norske venner, psykologene Aslaug Haug og Gunnar Os Nilsen. Hjertelig takk til alle for viktige bidrag! Marit Aalen i forlaget Ad Notam Gyldendal var den som tok initiativ til prosjektet den gangen, og en hjertelig takk går også til henne. Og, ikke minst, takk til min bror, Sverre, som var en tålmodig læremester med tanke på det som var et nytt redskap for meg den gang, datamaskinen.

Opp gjennom årene har mange etterlyst boken etter at den var utsolgt fra Ad Notam Gyldendal. Trine-Line Biong, daglig leder av Flux Forlag, som jeg har hatt et langvarig og godt samarbeid med, foreslo å publisere den på nytt. Det er jeg svært takknemlig for! I forbindelse med arbeidet med den nye utgaven vil jeg også takke min danske kollega Yvonne Kronberg, som har gått gjennom deler av manus. Hun har gitt meg gode og viktige innspill til forbedring og tydeliggjøring av teksten. Anne Skottvåg har også lest deler av manus. Takk til henne for innspill, støtte og oppmuntrende kommentarer underveis. Takk også til Bjørg Foss som, med sitt klare blikk, har gjort språket bedre.

Med den reviderte og utvidete utgaven av boken følger også en ny tittel. Jeg håper mange vil ha nytte og glede av Livskriser, traumer og vår kreative kilde. C.G. Jungs psykologi.

Fornebu, desember 2025

Astri Hognestad


Innledning

Mitt anliggende med boken

Til alle tider har mennesker vært opptatt av å trenge inn i livets mysterium. Hvem er vi, og hvilke krefter styrer våre liv? Hvordan kan vi håndtere våre reaksjoner når det uavvendelige skjer? Disse spørsmålene har mennesker forsøkt å svare på gjennom å skape fortellinger om gudinner og guder, gjennom rituelle handlinger, i filosofi, astrologi, spådomskunst og meditasjon. Dagens mange kurs i selvutvikling og meditasjon tilbyr mennesker å bli kjent med seg selv, komme i kontakt med den indre «urkvinnen» og med egne helbredende krefter, øke selvtillit og livskvalitet, for å nevne noe. Vi forsøker å forstå hvor og hvordan vi kan finne frem til livskreftene. Vi formulerer teorier for og skaper bilder av det vi tror bestemmer livene våre. På en eller annen måte finner vi forklaringer og forklaringsmodeller for det vi opplever – selv om noe også oppleves meningsløst, og vi støter på ugjennomtrengelige grenser for vår evne til å forstå.

Gang på gang opplever vi at vi støter på grenser i vår indre verden som bidrar til å hindre vår livsutfoldelse. Når vi forsøker å bryte de grensene vi har, og ønsker å foreta andre valg enn tidligere, er det som om våre egne inngrodde måter å reagere og tenke på blir til grensevakter som stopper oss. Hvilke erfaringer, hvilke møter med mennesker, hvilke historier har bidratt til å sette opp våre indre grensevakter og hindrer oss således i livsutfoldelsen? De forestillingene vi har om livet og om oss selv, er blitt dannet nettopp gjennom våre erfaringer og møter med mennesker. Brudd på tillærte normer og forestillinger om hvordan livet skal være, medfører i beste fall angst – i verste fall også utelukkelse fra et fellesskap. Ofte dreier det seg om forestillinger og normer som er blitt så selvfølgelige at vi overhodet ikke setter spørsmålstegn ved dem før depresjonen eller angsten tar overhånd. Vi er ikke klar over at vi vokser inn i et normsystem og et verdisystem som ikke alltid harmonerer med den vi er eller har potensial i oss til å bli. Det er blitt for selvfølgelig. Som luften vi puster inn. Etter hvert som andre tanker og impulser dukker opp, blir grensevaktene flere. Det er ikke lov å stille seg kritisk til det som «alle» vet er «riktig». Det fører til at presset innenfra vokser.

Slike ‘systemer’ utgjør gjerne det mønsteret i livet som preger den enkelte, og blir en del av den veven man er vevd inn i. Hvilke erfaringer i livet og hvilke historier kan så bidra til at vi kan vokse ut av de normene og reglene som skaper de mønstrene vi har inni oss, men som ikke er våre egne? Den som lar seg bevege av mennesker, av hendelser, av kunst, av natur, utvikler seg. Langsomt kan en annen virkelighet enn den som binder og hindrer utvikling, ta form. Men for mange er dette et stort arbeid. Noen ganger er det korte glimt av noe som er større enn oss, som blir så betydningsfulle at de er med på å forme livet på en ny måte. For mange mennesker er det bare lengselen etter et meningsfylt liv som er til stede, en umettelig lengsel etter å kjenne seg i live – og samtidig smerten over at det synes uoppnåelig. Kanskje eksisterer det bare en vag forestilling om at det overhodet finnes et liv som er annerledes og uten håpløshet.

Livshistoriene, bildene og drømmene til de menneskene jeg har arbeidet med som terapeut, er en kilde til stadig undring. å få del i menneskers erfaringer, se inn i reaksjonsmønstre og forestillinger som preger livene deres, får meg alltid til å spørre hvordan det er blitt slik. Slik leger stiller spørsmål om hvilke mekanismer det er som utløser fysisk sykdom, slik stiller man som terapeut de samme spørsmålene: Hvilke mekanismer og krefter er det egentlig som virker i alt dette? Når bilder og drømmer så begynner å fortelle den bakenforliggende historien, og det avtegner seg et større bilde, kommer ærefrykten for psykens visdom. Det forekommer imidlertid også at det ikke fortelles noen historie. Det er umulig å trenge inn i og forstå det som egentlig foregår inni den personen man som terapeut sitter overfor. Når den indre historien forblir et lukket mysterium, føler man seg maktesløs. Samtidig utfordrer det til videre utvikling av den teoretiske forståelsen og av de terapeutiske innfallsvinklene. Man blir aldri ferdig utdannet som terapeut. Som ens egen indre prosess alltid må bevege seg videre, slik må også terapeuten alltid søke videre, forsøke å forstå mer. I min egen utvikling og i mitt arbeid som terapeut er C.G. Jungs psykologi blitt et ‘kart’ som har vist meg noe grunnleggende om et indre landskap og hvordan man finner frem i det, men selvsagt har også andre psykologiske teorier utvidet min forståelse.

Både eventyr og religionenes myter inneholder urgammel visdom om livet i en symbolsk form – om stagnasjon i den indre utviklingen, om å bryte opp fra holdninger som hindrer livsutfoldelse, og begi seg inn i nye livsfaser, om atskillelse, om å gi slipp på gamle bånd, om sorg, kamp, angst, om forvandling gjennom smerte. Denne visdommen som vi finner i eventyr og myter, åpner for en forståelse og en gjenkjennelse av allmennmenneskelige erfaringer og setter våre egne erfaringer inn i en større sammenheng – og aktiverer dermed kreative og helbredende krefter i vårt indre. Om man lærer seg symbolverdenens språk, er eventyrenes og mytenes billedrikdom en nøkkel til en dypere forståelse av våre livsprosesser.

Jung mente at religion var en viktig funksjon i mennesket. Men er det noen sammenheng mellom psykologi og religiøse erfaringer? Kanskje vi kan se på arbeidet med de indre konfliktene og religiøse erfaringer som to aspekter av noe fundamentalt i livet. Er ikke religion også et spørsmål om å finne frem til de kreftene som styrer livene våre? Dreier det seg ikke også i religiøs sammenheng om å bli befridd fra det som binder, og å handle ut fra en ny identitet? I tidligere tider dreide de religiøse ritualene seg om nettopp å sikre jordens og menneskenes fruktbarhet, fred og orden i landet. Det dreide seg om å opprettholde kontakten med de makter som sørget for å ivareta livet og livets fortsatte utvikling. Kanskje er det dypest sett det samme det dreier seg om når vi søker etter mening i en trosbekjennelse, i en meditasjonsgruppe, i terapi og refleksjon. Vi søker livskreftene. Vi ønsker å oppleve mening og glede. Gjennom eksempler fra min terapeutiske virksomhet ønsker jeg med denne reviderte utgaven av Livskriser og kreativitet å vise at det finnes en vei gjennom vanskeligheter i livet og til mening.

Bokens innhold

C.G. Jung brant etter å forstå stadig mer av livets mysterium og det vi i dag kaller bevissthet. Hele hans liv besto i å arbeide med dette. Han foretok utallige reiser, snakket med mennesker fra ulike kulturer, leste det han kom over av religionshistorie, filosofi og psykologi, arbeidet seg gjennom nesten utilgjengelige alkymistiske verker, samlet erfaringer i arbeidet som psykiater og eksperimenterte med å la seg konfrontere med sitt eget ubevisste. All denne erfaringen og kunnskapen dannet grunnlaget for utformingen av den teorien som han selv kalte den analytiske psykologi, der begrepet arketyper er et sentralt begrep.

Arketypene kan beskrives som et dynamisk energifelt som virker formende for grunnleggende livsytringer og mer spesifikt for komplekser, skyggen, animus/anima og individuasjon, som er de sentrale begrepene jeg ønsker å belyse i boken.

Kapittel 1 er ment å være en introduksjon til både den grunnleggende teorien i jungiansk psykologi og forståelse av symboler i bilder, drømmer og eventyr.

I kapittel 2 beskriver jeg noen hovedtrekk i jungiansk psykoterapi ut fra min forståelse av jungiansk psykologi og slik jeg selv har praktisert den.

I kapittel 3 beskriver jeg først noen livssituasjoner som oppleves som kriser, og som i mange av tilfellene bunner i traumer, og hvordan disse reflekteres i spontane indre bilder og i drømmer. Som en utvidelse av symbolmaterialet tar jeg også for meg enkelte motiver fra eventyr. Med erfaringene og symbolene som utgangspunkt går jeg så over til å knytte materialet til Jungs teori om komplekser, som er de emosjonelt ladede og ømme punktene i oss. Denne teorien er det grunnleggende utgangspunktet for jungiansk psykoterapi. Slike ømme punkter er gjerne utenfor bevissthetens kontroll. De er autonome og opptrer som de handlende personene i drømmene. Ethvert kompleks har en arketypisk kjerne som erfaringene samler seg rundt, og de får sitt emosjonelle innhold gjennom erfaringene, spesielt gjennom traumatiske hendelser. I de siste årtiene er det blitt forsket mye på traumer, og derfor er det naturlig å knytte an til denne forskningen i forbindelse med komplekser.

I kapittel 4 tar jeg for meg begrepet skyggen, som henger nær sammen med komplekser. Med dette begrepet siktes det til de fortrengte og ulevde sidene i vår personlighet som er blitt hindret i utvikling på grunn av negative komplekser. Skyggen kan imidlertid ikke sees uavhengig av en jeg-utvikling, så jeg knytter disse til hverandre før jeg går nærmere inn på hvilke aspekter som hører med til skyggen. Igjen danner erfaringer, bilder og drømmer råmaterialet i denne beskrivelsen, og den utdypes ved hjelp av materiale fra eventyr.

I kapittel 5 forsøker jeg å belyse begrepet arketyp med en skisse av religionshistoriske skikkelser og fenomener som har vært oppfattet som de styrende kreftene i livet til den enkelte og i verden. Med noen eksempler fra bilder, drømmer og erfaringer har jeg videre ment å si noe om den funksjonen arketyper har i jungiansk psykologi. Enkelte symboler har mange ulike betydninger, og jeg trekker frem relativt mye materiale for å vise nettopp dette. Selvet beskrives som den sentrale arketypen og betegner både drivkraften i en utvikling og helheten i et menneske. Begrepet arketyp danner også grunnlaget for Jungs religionspsykologi, og derfor finner jeg det naturlig å si noe om dette temaet i denne sammenhengen.

Animus og anima er et stort og krevende tema som har vært gjenstand for mye diskusjon blant jungianere. Det er innholdet i kapittel 6. Spørsmålet er om det er dekkende å kalle animus og anima det maskuline og det feminine i henholdsvis kvinnen og mannen, slik det tradisjonelt har vært gjort. I så fall, må vi spørre hva det innebærer. Det er også mulig å se dem som sentrale funksjoner som skaper forbindelse mellom bevisstheten og det ubevisste, mellom jeget og Selvet[1]. Jeg belyser temaet med eksempler, på samme måte som i de foregående kapitlene og redegjør deretter kort for den teoretiske diskusjonen.

Individuasjon, som jeg behandler i kapittel 7, handler om virkeliggjørelse ikke bare av det personlige potensialet, men også om en «integrasjon av det ubevisste i bevisstheten – eller bedre, en assimilasjon av jeget til en mer omfattende personlighet» (Jung, 1968a, s. 177). Det innebærer at jeget er i stadig endring og utvidelse, men kan aldri bli Selvet. Bevisstheten utvides gjennom den levende forbindelsen med det ubevisste. Jeg–Selvet-aksen er et uttrykk for individuasjonens mål, som er å leve i kontinuerlig kontakt med drømmer, indre bilder og andre impulser fra det ubevisste. Bevissthet dreier seg ikke bare om personlige erfaringer og refleksjoner over dem, men om en forbindelse til noe som går utover det personlige. Noen konkrete eksempler viser hvordan denne prosessen kan arte seg. Eventyr og skapelsesberetninger brukes som symbolfortellinger for individuasjonsprosessen. Men kanskje er det mest sentrale symbolet i denne sammenheng det Jung kaller «the night sea journey» – reisen over nattens hav. Den mytologiske bakgrunnen for dette uttrykket er myten om den egyptiske solguden Ras død og gjenfødelse. Ved hjelp av denne fortellingen, som jeg knytter til et klinisk eksempel, håper jeg å kunne utdype både innholdet i begrepet og forståelsen av selve prosessen.

Kriser, kreativitet og mening er overskriften på kapittel 8. Her forsøker jeg å plukke opp noen tråder fra tidligere kapitler for å understreke at kriser i livet gir oss en mulighet til å bli mer bevisst på hvilke mønstre vi er fanget i, og dermed oppdage det som ennå kan virkeliggjøres. En levende forbindelse med det ubevisste åpner også for en dimensjon i livet der vi bare kan stille oss undrende til de livskreftene som synes å søke en manifestasjon gjennom oss. I jungiansk psykologi danner arketypene med Selvet som den forenende arketyp dette utvidete bevissthetsfeltet. I moderne bevissthetsforskning snakker man i den forbindelse om en universell bevissthet som opphav til den fysiske virkeligheten.

Hvert kapittel i boken inneholder altså en beskrivelse av innholdet i et kjernebegrep og blir belyst med bilder og drømmer fra klinisk virksomhet samt med eventyr og myter. Med den teoretiske tilknytningen til Jungs psykologi håper jeg videre å presentere en mulig forståelse av vanskeligheter på det indre planet som de fleste av oss kan oppleve i perioder av livet. Deri ligger et ønske om å vise at indre konflikter ikke nødvendigvis er patologiske, men at de hører med i en naturlig utvikling og modning. Mitt ønske er også at Jungs teori blir litt lettere tilgjengelig enn den ofte synes å være ved lesing av hans egne verker.

Boken er ingen fullstendig beskrivelse av det som foregår i en terapi, eller av Jungs teori. Mitt anliggende har først og fremst vært å beskrive livssituasjoner som jeg tror mange kan kjenne seg igjen i, og mulige måter å forstå og håndtere disse på. Jeg har videre forsøkt å beskrive de følelsene som er knyttet til opplevelsen av kriser; dette er gjort ved hjelp av kliniske eksempler, der symbolmateriale har vært sentralt. Drømmer og bilder malt av klienter i en krisetilstand samt eventyr og myter er ment å skape en gjenkjennelse på et følelsesmessig plan hos leseren. Derfor bruker jeg enkelte steder i teksten bare noen utvalgte scener fra et eventyr, men jeg tar for meg hendelsesforløpet i store trekk der det faller naturlig ut fra beskrivelsen av et utviklingsforløp eller et begrep. Mange detaljer er imidlertid utelatt. Det er viktig å nevne at hensikten med å kjenne til symbolenes mange betydninger er å kunne trekke ut det som er relevant for klienten når vi arbeider med et bilde eller en drøm.

Boken inneholder heller ingen teoretisk drøfting av problemstillinger innen psykoterapi eller den analytiske psykologi, bortsett fra når det gjelder begrepene animus og anima, som jeg anser som så pass problematiske at jeg har ønsket å peke på den diskusjonen og refleksjonen som foregår om dem. Utover det har mitt anliggende først og fremst vært å gi en forståelse av hva kriser handler om, og å gi en teoretisk bakgrunn som har hatt stor betydning for mitt eget liv og i mitt arbeid som psykoterapeut. Min erfaringsbakgrunn er altså det vesentlige i min fremstilling av stoffet. For sitater fra Jungs skrifter som ikke er utgitt på norsk, står jeg ansvarlig for oversettelsen.

Mine teoretiske kunnskaper er basert på Jungs egne verker samt mye av den litteraturen som er kommet frem i kjølvannet av hans forfatterskap, og som er blitt meg til del i den undervisningen og veiledningen jeg som analytikerstudent ved C.G. Jung-instituttet i Sveits gjennomgikk, samt i kollegagrupper og videre veiledning opp gjennom årene. I min fremstilling av tanker tilknyttet Jungs teorier er det derfor i mange tilfeller vanskelig å referere til bestemte bøker som kilde. Hele utdanningen gir et tilfang av kunnskap som betraktes som allment tilgjengelig. Læreanalysen i en slik utdanning fører også til at teorien blir integrert på en annen måte enn gjennom et vanlig akademisk studium.

Med dette utgangspunktet håper jeg boken, med de begrensningene den har, kan bidra til å inspirere søkende mennesker til å bryte opp fra fastgrodde forestillinger og gamle bindinger og begi seg inn i nye livsfaser på en friere måte. Jeg håper også den kan inspirere terapeuter i deres egen prosess og som fagpersoner.



[1] For å skille mellom bruken av begrepet selvet i nyere psykoanalytisk teori og jungiansk psykologi skriver man det i sistnevnte med stor S.

